THCOM ลูก INTUCH
บริษัท ไทยคม (THCOM) เป็นบริษัทในสายธุรกิจดาวเทียมและธุรกิจต่างประเทศของกลุ่มบริษัท ชิน คอร์ปอเรชั่น (INTUCH)
19 ธ.ค. 2554

บริษัท ไทยคม (THCOM) เป็นบริษัทในสายธุรกิจดาวเทียมและธุรกิจต่างประเทศของกลุ่มบริษัท ชิน คอร์ปอเรชั่น (INTUCH) 
ก่อตั้งขึ้นเมื่อวันที่ 7 พ.ย. 2534 โดยได้รับสัมปทานจากกระทรวงคมนาคม (ปัจจุบันอำนาจการดูแลสัญญานี้ได้ถูกโอนไปอยู่ภายใต้กระทรวงเทคโนโลยีสารสนเทศและการสื่อสาร) ในการดำเนินโครงการดาวเทียมสื่อสารแห่งชาติเป็นระยะเวลา 30 ปี ตั้งแต่ปี 2534-2564
พระบาทสมเด็จพระเจ้าอยู่หัวโปรดเกล้าฯ พระราชทานนามดาวเทียมสื่อสารแห่งชาติดวงแรกอย่างเป็นทางการว่า “ไทยคม” (THAICOM) มาจากคำว่า Thai Communications หรือไทยคมนาคม เพื่อเป็นสัญลักษณ์การเชื่อมโยงประเทศไทยกับเทคโนโลยีสื่อสารสมัยใหม่
ในปี 2537 บริษัทได้จดทะเบียนเข้าเป็นบริษัทในตลาดหลักทรัพย์แห่งประเทศไทย และแปรสภาพเป็น “บริษัทมหาชนจำกัด” ต่อมาในเดือน เม.ย. 2551 บริษัทมีการเปลี่ยนชื่อเป็น “บริษัท ไทยคม จำกัด (มหาชน)” โดยใช้ชื่อย่อหลักทรัพย์ (Ticker Symbol) ในตลาดหลักทรัพย์แห่งประเทศไทยว่า “THCOM”
บริษัท ไทยคม จำกัด (มหาชน) มีหน้าที่หลักตามเงื่อนไขของสัมปทานในการออกแบบจัดซื้อ จัดส่งดาวเทียมขึ้นสู่วงโคจร การควบคุมดูแลสุขภาพของดาวเทียม การลงทุนการจัดการ และการตลาด เพื่อให้บริการช่องสัญญาณดาวเทียมไทยคม อันเป็นการส่งเสริมการใช้ประโยชน์จากเทคโนโลยีดาวเทียมในการพัฒนาเครือข่าย การสื่อสาร โดยต้องจ่ายผลประโยชน์ตอบแทนแก่กระทรวงเทคโนโลยีสารสนเทศและการสื่อสาร ในอัตราร้อยละของรายได้ค่าบริการช่องสัญญาณดาวเทียมที่ได้รับ หรืออย่างน้อยเท่ากับจำนวนเงินขั้นต่ำตามที่ระบุไว้ในสัญญา และต้องดำเนินการส่งมอบตัวดาวเทียม สถานีควบคุมดาวเทียม รวมทั้งอุปกรณ์ต่างๆ ที่เกี่ยวข้องกับการดำเนินธุรกิจดังกล่าวให้เป็นกรรมสิทธิ์ของกระทรวงเทคโนโลยีสารสนเทศและการสื่อสาร เมื่อได้ดำเนินการก่อสร้าง จัดส่ง และติดตั้งอุปกรณ์ต่างๆ เรียบร้อยแล้ว 
บริษัทประสบผลสำเร็จในการจัดส่งและให้บริการดาวเทียมไทยคมแล้วทั้งสิ้น 5 ดวง ได้แก่ ดาวเทียมไทยคม 1 ไทยคม 2 และไทยคม 3 (ได้ปลดระวางเรียบร้อยแล้ว) ไทยคม 4 และไทยคม 5 ทั้งนี้บริษัทไม่เพียงแต่จะให้บริการสัญญาณดาวเทียมที่มีคุณภาพระดับโลกเท่านั้น แต่ยังขยายขอบเขตการให้บริการโดยการสร้างสถานีบริการประเภทเทเลพอร์ตที่มีชื่อเรียกว่า “สถานีบริการภาคพื้นดินไทยคม” (Thaicom Teleport &amp; DTH Center) ซึ่งสร้างขึ้นมาเฉพาะสำหรับการให้บริการรับส่งสัญญาณผ่านดาวเทียมไทยคมแบบครบวงจร นอกไปจากสถานีควบคุมดาวเทียมไทยคมที่เป็นสถานีหลักของบริษัท
ทั้งนี้ การให้บริการผ่านสถานีเทเลพอร์ตดังกล่าวได้ผ่านการรับรอง ISO 9001:2000 มาตั้งแต่ปี 2545 โดยมีการต่ออายุใบรับรองเมื่อครบกำหนดมาโดยตลอด ทั้งนี้เพื่อเป็นการรับรองคุณภาพการให้บริการตามมาตรฐานสากลแก่ลูกค้าทั้งในและต่างประเทศ
บริษัทเป็นผู้ประกอบการดาวเทียมรายแรกในภูมิภาคที่ให้บริการส่งสัญญาณออกอากาศรายการโทรทัศน์ในย่านความถี่เคยูแบนด์ อีกทั้งยังเป็นผู้บุกเบิกนำเทคโนโลยีบีบอัดสัญญาณ MPEG2/DVB มาใช้เป็นรายแรกของโลกตั้งแต่เมื่อปี 2537 จากความสำเร็จของบริษัทในโครงการดาวเทียมไทยคมที่ผ่านมา และความมุ่งมั่นในการพัฒนาบุกเบิกหาเทคโนโลยีผ่านดาวเทียมอันทันสมัยมาให้บริการแก่ลูกค้าอย่างสม่ำเสมอ บริษัทจึงได้ริเริ่มโครงการไอพีสตาร์ขึ้นมา เนื่องจากเล็งเห็นถึงประโยชน์และแนวโน้มการเติบโตของการใช้งานอินเทอร์เน็ตโปรโตคอลผ่านดาวเทียมในรูปแบบใหม่ 
บริษัทได้มีการพัฒนาระบบไอพีสตาร์มาตั้งแต่ปี 2543 เพื่อให้ใช้งานร่วมกับดาวเทียมไทยคม 4 ซึ่งเป็นดาวเทียมประเภทบรอดแบนด์ดวงแรกของโลก ระบบไอพีสตาร์มีคุณสมบัติในการนำความถี่กลับมาใช้ใหม่ เพื่อให้สามารถใช้ช่องสัญญาณ (Bandwidth) ดาวเทียมได้อย่างคุ้มค่ามากที่สุด นอกจากนี้ ไอพีสตาร์ยังช่วยลดต้นทุนค่าใช้จ่ายการสำหรับการใช้ดาวเทียมเมื่อเทียบกับดาวเทียมประเภท Conventional ทั่วไป และยังสามารถติดตั้งระบบไอพีสตาร์บรอดแบนด์ผ่านดาวเทียมไทยคม 4 แบบสองทางได้อย่างรวดเร็วอีกด้วย จากผลการพัฒนาระบบไอพีสตาร์นี่เอง ส่งผลให้ไอพีสตาร์ได้รับรางวัลนวัตกรรมดีเด่นของวงการดาวเทียมโลก “ประเภทการพัฒนาเทคโนโลยีและแอพพลิเคชัน” จากสมาคมผู้ประกอบวิชาชีพดาวเทียมนานาชาติ (Society of Satellite Professionals International หรือ SSPI) 
ปัจจุบันบริษัท ไทยคม จำกัด (มหาชน) ประกอบธุรกิจหลัก 4 สายธุรกิจ ได้แก่ ธุรกิจดาวเทียมและบริการที่เกี่ยวเนื่อง ธุรกิจอินเทอร์เน็ต ธุรกิจโทรศัพท์ในต่างประเทศ และธุรกิจบริการจัดพิมพ์และเผยแพร่สมุดโทรศัพท์